Rueda de Casino

Rueda de casino – kubietiškas salsos šokimo būdas. Salsos muzika pirmiausia buvo grojama Lotynų Amerikos šokių klubuose ir yra neatsiejama kultūros dalis – rašoma Ed. Morales knygoje „The Latin beat: The rythms and roots of Latin music, from Bossa Nova to salsa and beyond“.
Rueda – tai yra Kubos sostinėje Havanoje užgimęs ir po visą pasaulį paplitęs šokis ratu. Rueda de casino kitaip dar yra vadinamas „kazino ratu“. Rate šoka poros, darydamos tam tikras figūras, kurias žino visi šokėjai ir jos yra sakomos vieno iš šokančių – komandoro.
Komandoras yra ruedos vedlys, garsiai šaukiantis figūras ispaniškai. Tačiau triukšmingoje aplinkoje nėra taip paprasta jį išgirsti. Taigi daugelis ruedos judesių turi rankų ženklus. Figūros dažniausiai asocijuojasi su tam tikromis išorės ar aplinkos detalėmis.
Rueda – šokis, suteikiantis energijos visai grupei. Jei jau įsitraukei į „kazino ratą“, ištrūkti iš jo nesitikėk. Tai yra ne tik tarpusavio bendravimas, socialinis šokis, bet ir smagus atsipalaidavimas.

Šokio istorija 

Kubos šokių salonuose, vadinamuose „Casinos“, XX-jo amžiaus viduryje buvo praktikuojamas son ir cha cha cha šokimas rate. Toks šokimo būdas tapo itin populiarus ir iš jo gimė naujas šokis – rueda de cha cha cha. Kai kazino buvo uždaryti, žmonės nesiliovė susirinkimo vietų vadinti „casino“ ir pavadinimas tiesiog „prilipo“. Buvo perimta daugelis figūrų iš Son šokio, taip pat tokių afrokubietškų šokių kaip guaguancó ar mambo.
Partneriai ėmė keistis ratu vienas su kitu ir tai tapo tikra choreografijos revoliucija. Štai taip atsirado visiškai naujas šokimo būdas, kuris atnešė tam tikrą perversmą. Casino muzika tapo vis populiaresnė. Vėliau susipynė skirtingi muzikos stiliai ir šokių manieros.
Pagaliau 1956-aisiais metais bendrą šokį keletas porelių pradėjo šokti pagal tuo metu populiarią muziką, štai taip ir išsivystė Rueda de Casino. Šio šokio atsiradimas pradėjo naują revoliuciją Kubos gatvėse. Rueda de Casino tapo neatsiejama kubietiško gyvenimo dalimi. Tai buvo efektingas ir gražus šou žiūrovų akims. Kiemuose buvo rengiami geriausios „Rueda de Casino“ šokančios poros konkursai. Poros, kurios neteisingai padarydavo tam tikras šokio figūras, buvo pašalinamos iš rato – taip likdavo tik geriausieji. Šokti šį šokį buvo renkami patys talentingiausi, dėl to patekti į Ruedos ratą – didžiulė garbė.

Šokio detalės 
 
Žmogus, kuris veda Ruedos ratą, Kuboje yra vadinamas madre arba padre. Pora, kurioje yra šokio komandoras, vadinama vedančiąja pora. Likusios poros turi atidžiai klausytis, ką sako ar rodo šokio komandoras, ir kartoti figūras. Ilgą laiką „Rueda de casino“ buvo įvardijama kaip kubietiškos salsos šokimo variacija.
Bėgant laikui šis šokis tapo populiarus ir už laisvės salos – Kubos – ribų. Kubos gatvėse šokamas šokis pritraukdavo minias gerbėjų smagiu ir žaismingu charakteriu. Tuo metu Jungtinėse Amerikos Valstijose buvo itin populiari salsa. Sue Steward knygoje „Salsa: musical heartbeat of Latin America“ rašo: „Salsos šokis aprėpia ne tik pagrindinę komercinę muziką, kilusią iš Kubietiško „son“ stiliaus bei Niujorke ar Puerto Rike užgimusią muziką, bet ir galybę elementų iš tropinių šokių muzikos“. Galiausiai „Rueda de casino“ tapo priklausoma nuo salsos ir taip išsivystė dvi ruedos atšakos:

 Rueda de Cuba
 Rueda de Miami

Rueda de Cuba pasižymi neformaliu šokimo charakteriu. Būtent joje dažnai pasitaiko Rumbos, Cha cha cha ir kitų šokių judesių. Tuo tarpu šokant Rueda de Miami labai retai pamatysime žingsnelių ir elementų iš kitų šokių. Tai yra konkrečią struktūrą ir linijinius elementus turintis šokimo būdas. Taigi daugybę gerbėjų turintis šokis būdavo papildomas naujomis kombinacijomis. Tačiau ne visi suspėdavo sužinoti naujausias ruedos šokio figūras.
Būtent dėl to buvo sudarytas bazinis figūrų sąrašas didžiajai daliai regionų. Štai kai kurios jų: Al Medio, Abajo, Dile que No, Adios, Adios con Hermana, (vadinama La Prima Kuboje), Echufe (arba Majamyje: Enchufla). Taigi kur ne kur egzistuoja tos pačios figūrų kombinacijos skirtingais pavadinimais. Tačiau tai nėra taip svarbu, nes pagrindinė ruedos idėja – pakartoti vedančiosios poros parodytą kombinaciją. Geram šokėjui tai nesukels jokių problemų, nes jis puikiai susiorientuos, stebėdamas komandorą.

Ruedos paplitimas 

Šiais laikais rueda yra žinoma ir populiari beveik visose šalyse. Ruedos šokis yra labai inertiškas, todėl tam tikroje vietovėje žmonės jai suteikia naujų spalvų, t.y sukuria naujas figūras, kurios atspindi kultūrinę realiją. Pavyzdžiui, Čilėje galime pamatyti judesį, kuris yra vadinamas „Entel Chile“. Jo metu parodijuojamas žmogus, kalbantis telefonu. Klausiate kodėl? Nes „Entel“ yra didžiausia telefonų kompanija Čilėje. Majamyje yra figūra vadinama – Balsero, kuri imituoja bangavimą. Pasirodo, „Balsero“ yra žmogus, kuris atplaukia į JAV valtimi ar balza. Tokio judesio Čilėje nesurasime, nes niekas į ją nenusigaus valtimi.
Šokėjų patogumui stengiamasi standartizuoti šokio figūras ir pavadinimus, kad jie būtų sėkmingai adaptuoti visose ruedą šokančiose šalyse. Taigi galima tikėtis, jog ateityje „Rueda de casino“ gerbėjai iš viso pasaulio kuo puikiausiai supras vienas kitą ir galės sušokti bendrą ruedos šokį. Rueda – tai ne šokio elementų rinkinys, o emocijų ir žaismingumo kupinas kubietiškas šokis.

Šaltiniai 
 „Rueda Calls & Descriptions“ (anglų, rusų k.)
 Morales, Ed. (2003), The Latin Beat: The Rythms and Roots of Latin Music, from Bossa Nova to Salsa and Beyond
 Steward, Sue. (1999), Salsa: Musical Heartbeat of Latin America

Šokiai